##  KISKŐRÖS VÁROS POLGÁRMESTERE

## ELŐTERJESZTÉS

(a Képviselő-testület 2021. október 20–i ülésére)

### Tárgy: A személyes gondoskodást nyújtó gyermekjóléti alapellátásokról szóló önkormányzati rendelet módosítása

A Bács-Kiskun Megyei Kormányhivatal Építésügyi, Hatósági, Oktatási és Törvényességi Felügyeleti Főosztály, Törvényességi Felügyeleti Osztálya (6000 Kecskemét, Deák Ferenc tér 3.) 2021. évi ellenőrzési munkatervének részét képezte a gyermekvédelmi tárgyú rendeletek átfogó vizsgálata. A gyermekvédelmi tárgyú rendeletek vizsgálatának eredményéről kiadott BK/TH/04384-1/2021. számú tájékoztató szakmai segítségnyújtást is magába foglalt, mely alapján felülvizsgálatra került Kiskőrös Város Önkormányzata Képviselő-testületének a személyes gondoskodást nyújtó gyermekjóléti alapellátásokról szóló 26/2013. (XII.19.) önkormányzati rendelete (a továbbiakban: Gyr.).

Kiskőrös Város Képviselő-testülete a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) szerint az önkormányzat által biztosított személyes gondoskodás formáit, az ellátás igénybevételére vonatkozó szabályokat a Gyr.-ben szabályozta.

A Gyvt. 97. § (1) bekezdése alapján Kiskőrös Város Önkormányzata a 125/2015. számú Képv. testületi határozata szerint 2016. január 1. napjával ellátási szerződést kötött a Szeretetházi Baptista Gyülekezet Kiskőrössel a család-és gyermekjóléti szolgálat feladatainak ellátására.

A Szeretetházi Baptista Gyülekezet Kiskőrös neve Sorsfordító Szolgáltató Központra változott, ezért szükséges a Gyr. 3. § (2) bekezdését ennek megfelelően módosítani.

A Gyr-ben nem kerültek rögzítésre a Gyvt.29. § (2) bekezdés b) pontja alapján az önkormányzat által biztosított ellátás igénybevételére irányuló kérelem elbírálásának szempontjait, ezért ezzel a Gyr. kiegészítésre került.

A bölcsődei felvétel során a Gyvt. 43. § (3) bekezdése szerint előnyben kell részesíteni

a) - ha a gyermek szülője, más törvényes képviselője a felvételi kérelem benyújtását követő 30 napon belül igazolja, hogy munkaviszonyban vagy munkavégzésre irányuló egyéb jogviszonyban áll -

aa) a rendszeres gyermekvédelmi kedvezményre jogosult gyermeket,

ab) a három vagy több gyermeket nevelő családban élő gyermeket,

ac) az egyedülálló szülő által nevelt gyermeket, és

b) a védelembe vett gyermeket.

A fentiek alapján javaslom, hogy a Képviselő-testület a Gyr-t a rendelet-tervezetben foglaltak szerint módosítsa.

**Kiskőrös, 2021. október 12.**

 **Domonyi László s.k.,**

 **polgármester**

**KISKŐRÖS VÁROS ÖNKORMÁNYZATA**

**KÉPVISELŐ-TESTÜLETÉNEK**

**……./2021. ( ) önkormányzati rendelete**

**a személyes gondoskodást nyújtó gyermekjóléti alapellátásokról szóló**

**26/2013. (XII.19.) önkormányzati rendelet módosításáról**

(tervezet)

Kiskőrös Város Önkormányzat Képviselő-testülete a gyermekek védelméről és a gyámügyi igazgatásról szóló 1997. évi XXXI. törvény 29. § (1) bekezdésében és 29. § (2) bekezdés b) pontjában kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában és az 1997. évi XXXI. törvény 14. § (3) bekezdésében meghatározott feladatkörében eljárva a következőket rendeli el:

**1. §**

A személyes gondoskodást nyújtó gyermekjóléti alapellátásokról szóló 26/2013. (XII.19.) önkormányzati rendelet (a továbbiakban: Gyr.) 3. §-a a következő (3a) bekezdéssel egészül ki:

„(3a) Az (1) bekezdés b) pont szerinti ellátás igénybevételére irányuló kérelmeket a Gyvt. 43. § (3) bekezdésére tekintettel kell elbírálni.”

**2. §**

A Gyr. 3. § (2) bekezdésében a „Baptista Szeretetházi Gyülekezet Kiskőrössel” szövegrész helyébe a „Sorsfordító Szolgálató Központtal” szöveg lép.

**3. §**

Ez a rendelet a kihirdetését követő napon lép hatályba.